Pensionistët amerikanë angazhohen në punë vullnetare me fëmijët
Sipas disa studimeve puna vullnetare mund të ketë përfitime shëndetësore edhe për vetë të moshuarit që kontribuojnë
Shenaia Anderson është në klasën e dytë në shkollën fillore Whittier në Washington. Ajo është pak mbrapa në matematikë dhe lexim. Ajo merr kurse dy herë në javë me vullnetaren 62 vjeçare Shirley Mickel. Zonja Mickel doli në pension, pasi kishte punuar për qeverinë federale si hetuese e çështjeve të diskriminimit. Gloria Pendelton është 65 vjeçare. Ajo punonte për marinën amerikane si programuese e sistemit kompiuterik. Edhe Gloria është vullnetare në shkollën Whitter. “Ndjehem shumë më mirë, më duket sikur po mësoj. Vazhdimisht përpiqem të mësoj së bashku me fëmijët”. Si Shirley ashtu edhe Gloria janë pjestare të Korpusit të Përvojës, një program kombëtar i cili angazhon individë mbi moshën 55 vjeçare për të ndihmuar nxënësit e familjeve me të ardhura të ulta. 2000 vullnetarët e kësaj organizate, ndihmojnë nxënës të shkollave fillore në 23 qytete anembanë vendit. Kathleen Kaye ka marrë pjesë në program për 3 vjet e gjysëm. Zonja Kaye thotë se i duket që përfitimet që nxjerr nga puna vullnetare janë më të mëdha se kontributi i saj. Të njëjtën përshtypje ka edhe Irving Wilson i cili ka 7 vjet që merr pjesë në program. Studimet e fundit në Universitetin Johns Hopkins në Baltimorë të Merilendit, tregojnë se vullnetarët përfitojnë nga përpjekjet e tyre. Michelle Carlson është zëvendës drejtore në qendrën e Shëndetit dhe Plakjes në këtë universitet. Zonja Carlson thotë se numri i të moshuarve po shtohet në botë, dhe ka përfitime të dyanshme duke i aktivizuar ata me fëmijë që kanë nevojë për ndihmë. Vullntarët thonë se e ndjejnë shpërblimin për punën që bëjnë kur fëmijët që rriten në sytë e tyre, dhe se janë të kënaqur që janë të aftë për të kontribuuar në ndihmë të komunitetit.